b'\n_START_ARTICLE_\nTekma ali kako je arhitekt Nikolaj pre\xc5\xbeivel konec tedna\n_START_SECTION_\nZgodba\n_START_PARAGRAPH_\nDogaja se v Ljubljani. Arhitekt Nikolaj iz \xc4\x8dasopisa izve, da je namesto njega na nate\xc4\x8daju zmagal arhitekt Aleksander Brejc, ki je tako ali druga\xc4\x8de vedno vpleten v Nikolajevo \xc5\xbeivljenje. Nikolaj si izmisli dober razlog za odhod iz slu\xc5\xbebe, \xc5\xa1ef Fredi se strinja in ga sproti \xc5\xa1e o\xc4\x8detovsko potola\xc5\xbei glede razpisa z besedami: \xe2\x80\x9eIzku\xc5\xa1nje, \xc4\x8detudi so bridke, so pou\xc4\x8dnej\xc5\xa1e kot \xc5\xa1e tako dobri nasveti.\xe2\x80\x9c Doma se izogne pogovoru z mamo, s katero \xc5\xbeivi, raje se v svoji sobi pogovarja s pli\xc5\xa1astim medvedkom o Katarini, za katero ni \xc4\x8disto prepri\xc4\x8dan, ali jo je imel rad ali ne. Ko obi\xc5\xa1\xc4\x8de kiparja Janeza Raka, mu vrata odpre mlada Lili, skupaj se odpravijo na razstavo, kjer poteka podelitev nagrad. Tam se z Volbenkom pogovarja o Nikolajevih arhitekturnih na\xc4\x8drtih in o nate\xc4\x8daju, na katerem je zmagal Brejc._NEWLINE_Nikolajevi znanci in prijatelji se zberejo pri Toniju, ki je prejel nagrado, in proslavljajo njegov uspeh. Pridru\xc5\xbei se jim Maca, ki je \xc5\xbee na razstavi pritegnila njegov pogled. Po ve\xc4\x8derji, plesu in igrah jo Nikolaj pospremi v hi\xc5\xa1o njenih prijateljev, za katero skrbi med njuno odsotnostjo. Tu se ljubita. Ko se zbudita, Nikolaj izve, da je poro\xc4\x8dena, da je mo\xc5\xbeu samo kot okras ter da je njen mo\xc5\xbe \xe2\x88\x92 slavni arhitekt Brejc. To Nikolaja pretrese, saj Brejca ne mara._NEWLINE_Nikolaja obi\xc5\xa1\xc4\x8de sestra z otrokoma. Na klopci ob Ljubljanici se ji izpove o Brejcu, kako ga ne mara, in ona mu pove, da je bil Brejc njen prvi mo\xc5\xa1ki. Nikolaj ob tem ob\xc4\x8duti gnus. Nikolaj odide v lokal, ko vanj vstopi \xe2\x88\x92 spet Brejc. Ob\xc4\x8dutek ima, da se ga ne more znebiti. Naprej ga je kot la\xc4\x8dnega \xc5\xa1tudenta poznala njegova mati, bil je ljub\xc4\x8dek njegove sestre, mo\xc5\xbe njegove ljubice, tekmec na tekmovanju in njegov nekdanji profesor._NEWLINE_V ponedeljek se Nikolaj na poti do slu\xc5\xbebe odlo\xc4\x8di, da se ne bo ve\xc4\x8d obremenjeval z Brejcem. Vendar mu tu \xc5\xa1ef sporo\xc4\x8di, da ga i\xc5\xa1\xc4\x8de Brejc in naj se zglasi pri njem. Brejc ga prijazno sprejme in mu ponudi slu\xc5\xbebo, ki se bo odprla na oddelku za prostorsko planiranje, saj bo imel tam ve\xc4\x8d mo\xc5\xbenosti za napredovanje in pozneje tudi do njegovega polo\xc5\xbeaja. Nikolaju je ponudba odve\xc4\x8d in situacija mu\xc4\x8dna. Na poti iz pisarne dojame, da se Brejca \xc5\xa1e vedno ni znebil. Na po\xc5\xa1ti kupi pismo in Brejcu napi\xc5\xa1e, da slu\xc5\xbebe ne bo sprejel, ter odide na dopust.\n_START_SECTION_\nKritika in literarna zgodovina\n_START_PARAGRAPH_\n"Tudi njegov drugi roman se vrti [\xe2\x80\xa6] okrog zna\xc4\x8dilnega temeljnega razpotja, pred katero je postavila Slovence nova doba: okrog nasprotja med metafizi\xc4\x8dno humanisti\xc4\x8dno etiko in med svetom, kakr\xc5\xa1en je. In odgovor na vpra\xc5\xa1anje, ki se ga delo loteva, je vsaj ob povr\xc5\xa1nej\xc5\xa1em na\xc4\x8dinu branja tradicionalen: \xc4\x8de se junak romana no\xc4\x8de popolnoma izgubiti, je naravnost prisiljen vztrajati pri stali\xc5\xa1\xc4\x8du, da sveta, kakr\xc5\xa1en je, ne bo sprejel." (Marijan Kramberger)_NEWLINE_"Po tematiki, slogu in dogajalnih (urbanih) prostorih je prvemu Kovi\xc4\x8devemu romanu zelo podoben njegov drugi kratki roman Tekma, ali kako je arhitekt Nikolaj pre\xc5\xbeivel konec tedna (1970), v katerem je v ospredju dogajalne scene spet sodobna urbana dru\xc5\xbeba intelektualcev, ljubezenska zgodba pa tokrat stopi v ozadje. Problem \xc5\xbeivljenjske praznine in skepse, ki jo ka\xc5\xbeejo dialogi med protagonisti, je \xc5\xa1e mo\xc4\x8dneje pre\xc5\xbeet z ironijo." (Glu\xc5\xa1i\xc4\x8d 2002: 183)'